KOMISSION PÄÄTÖS,
tehty 24 päivänä toukokuuta 1995,
tuonnissa tietyistä Etelä-Amerikan maista tehdyn komission päätöksen 93/402/ETY muuttamisesta tiettyjen Brasilian Goiasin, São Paulon ja Minas Geraisin osavaltioita koskevien seikkojen huomioon ottamiseksi (ETA:n kannalta merkityksellinen teksti) (95/183/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan ja lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 14, 15 ja 16 artiklan,
sekä katsoo, että
eläinten terveyttä koskevat vaatimukset ja eläinlääkärintodistukset tuoreen lihan tuonnissa Kolumbiasta, Paraguaysta, Uruguaysta, Brasiliasta, Chilestä ja Argentiinasta on vahvistettu päätöksessä 93/402/ETY (2), sellaisena kuin se on viimeksi muutettuna päätöksellä 95/66/EY (3),
toisaalta Brasilian viranomaiset olivat São Paulon ja Minas Geraisin osavaltioiden terveystilanteen heikentymisen vuoksi aloittaneet toimet tämän heikentymisen hillitsemiseksi; näistä pyrkimyksistä huolimatta odotettuja tuloksia ei ole saavutettu,
tämän vuoksi näistä kahdesta osavaltiosta lähtöisin olevan tuoreen lihan tuontia koskevia rajoitustoimenpiteitä toteutetaan 30 päivään kesäkuuta 1995,
viimeisimmällä yhteisön tarkastajien Brasiliaan tekemällä tarkastuskäynnillä kävi ilmi, että tautitilanne on parantunut São Paulon ja Minas Geraisin osavaltioissa,
tästä paranemisesta huolimatta Minas Geraisin osavaltion yhdessä osassa on edelleen ongelmia ja tällä erityisellä vyöhykkeellä olisi siis tehtävä aluejako,
sen vuoksi on tarpeen muuttaa päätöstä 93/402/ETY, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan päätöksen 93/402/ETY liite I tämän päätöksen liitteellä.
2 artikla
Tätä päätöstä sovelletaan seuraavasta päivästä sen jälkeen, kun se on julkaistu Euroopan yhteisöjen virallisessa lehdessä.
Kuitenkin tämän päätöksen soveltamisesta alkavan kolmenkymmenen päivän ajan jäsenvaltiot sallivat ennen tätä päätöstä voimassaolleiden säännösten mukaan tuotetun ja varmennetun Brasiliasta peräisin olevan tuoreen lihan tuonnin.
3 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä toukokuuta 1995.